ddrg/super_eurlex huggingface dataset:
Fælles erklæring fra Europa-Parlamentet, Rådet og Kommissionen

Europa-Parlamentet, Rådet og Kommissionen bemærker, at proceduren for valg af hjemsted for Den Europæiske Arbejdsmarkedsmyndighed ikke var afsluttet på tidspunktet for vedtagelsen af forordningen om dens oprettelse (1).

Under henvisning til forpligtelsen til loyalt og gennemsigtigt samarbejde og under henvisning til traktaterne anerkender de tre institutioner værdien af udveksling af oplysninger fra de indledende faser af proceduren for udvælgelse af hjemsted for Den Europæiske Arbejdsmarkedsmyndighed.

En sådan tidlig udveksling af oplysninger vil gøre det lettere for de tre institutioner at udøve deres rettigheder i henhold til traktaterne gennem de tilknyttede procedurer.

Europa-Parlamentet og Rådet noterer sig Kommissionens intention om at træffe de nødvendige foranstaltninger til, at der i forordningen om oprettelse af Den Europæiske Arbejdsmarkedsmyndighed fastsættes en bestemmelse om myndighedens hjemsted, og til at sikre, at myndigheden fungerer selvstændigt i overensstemmelse med den nævnte forordning.

(1) EUT L 186 af 11.7.2019, s. 21.
Erklæringer vedrørende Europa-Parlamentets og Rådets direktiv (EU) 2019/1153 af 20. juni 2019 om regler, der letter brugen af finansielle og andre oplysninger med henblik på forebyggelse, afsløring, efterforskning eller retsforfølgning af visse strafbare handlinger, og om ophævelse af Rådets afgørelse 2000/642/RIA (1)

(2019/C 234/01)

Erklæring fra Europa-Parlamentet vedrørende artikel 9

Europa-Parlamentet beklager, at direktivet i forhold til det oprindelige forslag ikke indeholder bestemmelser om præcise frister og IT-kanaler for udveksling af oplysninger mellem finansielle efterretningsenheder i forskellige medlemsstater. Europa-Parlamentet beklager også, at anvendelsesområdet for denne artikel er blevet begrænset til at omfatte tilfælde af terrorisme og organiseret kriminalitet i forbindelse med terrorisme, og at det ikke som oprindeligt foreslået omfatter alle former for alvorlige strafbare handlinger, der også kan have alvorlige negative konsekvenser for vores samfund. Europa-Parlamentet opfordrer indtrængende Kommissionen til at tage dette spørgsmål op til fornyet overvejelse som led i sine rapporter om gennemførelsen og evalueringen af dette direktiv og direktivet om bekæmpelse af hvidvask af penge, og navnlig som en del af dens vurdering i henhold til artikel 21. Europa-Parlamentet vil nøje følge og analysere disse rapporter og vurderinger og vil om nødvendigt fremsætte sine egne anbefalinger.

Erklæring fra Kommissionen

For så vidt angår direktivets artikel 9 beklager Kommissionen, at direktivet ikke som i det oprindelige forslag omfatter regler om præcise frister og IT-kanaler til udveksling af oplysninger mellem de forskellige medlemsstaters finansielle efterretningsenheder. Kommissionen beklager ligeledes, at anvendelsesområdet for denne artikel er blevet begrænset til sager vedrørende terrorisme og organiseret kriminalitet i forbindelse med terrorisme, og at det ikke omfatter alle former for alvorlige strafbare handlinger som oprindeligt foreslået. Kommissionen vil gøre sig yderligere overvejelser om samarbejdet mellem de finansielle efterretningsenheder, særligt i forbindelse med sin rapport om gennemførelsen af dette direktiv og direktivet om bekæmpelse af hvidvaskning af penge.

(1) EUT L 186 af 11.7.2019, s. 122.
Erklæring fra Kommissionen om Europa-Parlamentets og Rådets forordning (EU) 2019/632 om ændring af forordning (EU) nr. 952/2013 med henblik på forlængelse af den midlertidige anvendelse af andre midler end elektroniske databehandlingsteknikker som omhandlet i EU-toldkodeksen samt Europa-Parlamentets og Rådets fælles erklæring herom (1)

(2019/C 145/01)

Kommissionen glæder sig over, at Europa-Parlamentet og Rådet er nået til enighed om forslaget om at forlænge fristen for den midlertidige anvendelse af andre midler end elektroniske databehandlingsteknikker, der er fastsat i EU-toldkodeksen.

Kommissionen anerkender den fælles erklæring fra Europa-Parlamentet og Rådet, hvori det bemærkes, at Den Europæiske Revisionsrets fremtidige revisioner af de rapporter, som Kommissionen udarbejder i medfør af artikel 278a i EU-toldkodeksen, kan bidrage positivt til, at yderligere forsinkelser undgås.

Skulle Den Europæiske Revisionsret beslutte at revidere Kommissionens rapporter, vil Kommissionen, jf. artikel 287, stk. 3, i traktaten om Den Europæiske Unions funktionsmåde, samarbejde fuldt ud med Den Europæiske Revisionsret og tage resultaterne af revisionerne til fuld efterretning.

(1) EUT L 111 af 25.4.2019, s. 54.
Erklæring fra Europa-Parlamentet vedrørende Europa-Parlamentets og Rådets forordning (EU) 2019/216 om fordelingen af toldkontingenter opført på Unionens WTO-liste efter Det Forenede Kongeriges udtræden af Unionen og om ændring af Rådets forordning (EF) nr. 32/2000 (1)

(2019/C 51/01)

Europa-Parlamentet lægger stor vægt på at blive holdt fuldt underrettet under udarbejdelsen af delegerede retsakter og navnlig på punkt 28 i den interinstitutionelle aftale af 13. april 2016 om bedre lovgivning, hvori det fastsættes, at Europa-Parlamentet og Rådet for at sikre lige adgang til alle oplysninger skal modtage alle dokumenter på samme tid som medlemsstaternes eksperter.

(1) EUT L 38 af 8.2.2019, s. 1.
Erklæring: Europa-Parlamentets og Rådets forordning om ændring af forordning (EU) nr. 1303/2013 for så vidt angår ekstraordinære supplerende midler og gennemførelsesordninger under målet om investeringer i vækst og beskæftigelse med henblik på at yde bistand til fremme af kriseafhjælpning i forbindelse med covid-19-pandemien og forberedelse af en grøn, digital og modstandsdygtig genopretning af økonomien (REACT-EU) — Vedtagelse af den lovgivningsmæssige retsakt

(2020/C 450 I/01)

ERKLÆRING FRA KOMMISSIONEN

Erklæring vedrørende betragtning 6

Efter Kommissionens opfattelse er det beklageligt, at Europa-Parlamentet og Rådet er blevet enige om, at målet for klimarelaterede udgifter står i en betragtning i stedet for at være fastsat som et retligt bindende mål i en artikel. Kommissionen mener, at den dermed ikke får de passende retlige midler til effektivt at kunne sikre, at bidraget fra REACT-EU’s midler når op på det aftalte niveau for de samlede mål for det klimarelaterede bidrag, der er fastsat for den flerårige finansielle ramme og Next Generation EU tilsammen, jf. punkt 15 i den interinstitutionelle aftale.
(1)

Europa-Parlamentet, Rådet og Kommissionen (de »tre institutioner«) anerkender, at artikel 122 i TEUF udgør et retsgrundlag for vedtagelse af foranstaltninger til håndtering af specifikke krisesituationer, der potentielt kan have budgetmæssige virkninger, som kan påvirke udviklingen i Unionens udgifter inden for rammerne af dens egne indtægter.
Fælles erklæring fra Europa-Parlamentet, Rådet og Kommissionen om styrkelse af særprogrammer og tilpasning af basisretsakter

(2020/C 444 I/01)

Uden at det berører lovgivningsmyndighedens og budgetmyndighedens beføjelser, er Europa-Parlamentet, Rådet og Kommissionen enige om at forhøje finansieringsrammerne i basisretsakterne eller den finansielle programmering, alt efter hvad der er relevant, med 2,5 mia. EUR i 2018-priser for de programmer, som Europa-Parlamentet har identificeret. Dette opnås gennem en tilsvarende reduktion af de disponible margener under FFR-lofterne, uden at det berører den mulige anvendelse af fleksibilitetsinstrumentet i 2021.

Uden at det berører institutionernes lovgivningsbeføjelser, er Europa-Parlamentet, Rådet og Kommissionen enige om i basisretsakterne for de programmer, der er opført i bilag II til FFR-forordningen, at indsætte en bestemmelse om forhøjelse af finansieringsrammerne med de beløb, der er fastsat deri. For programmer, der fastsætter budgetgarantier, vil det yderligere beløb blive afspejlet i det supplerende garantiniveau, der ydes.
Fælles erklæring fra Europa-Parlamentet, Rådet og Kommissionen om genanvendelse af frigjorte midler i forbindelse med forskningsprogrammet

(2020/C 444 I/03)

Uden at det berører deres institutionelle prærogativer, er Europa-Parlamentet, Rådet og Kommissionen enige om at genopføre af hensyn til forskningsprogrammet forpligtelsesbevillinger, der svarer til det beløb på op til 0,5 mia. EUR (i 2018-priser) i perioden 2021-2027 af frigørelser, der følger af manglende eller ufuldstændig gennemførelse af projekter, der henhører under det pågældende program eller dets forgænger, som fastsat i finansforordningens artikel 15, stk. 3.
Fælles erklæring fra Europa-Parlamentet, Rådet og Kommissionen om anvendelse af tilbageførsler fra AVS-investeringsfaciliteten til fordel for instrumentet for naboskab, udviklingssamarbejde og internationalt samarbejde

(2020/C 444 I/02)

Rådet er enigt om, at et beløb på op til 1 mia. EUR (i 2018-priser) fra tilbageførslerne fra AVS-investeringsfaciliteten til aktiviteter i henhold til 9., 10. og 11. Europæiske Udviklingsfond skal anvendes til fordel for instrumentet for naboskab, udviklingssamarbejde og internationalt samarbejde i perioden 2021-2027. De tre institutioner er enige om, at instrumentet for naboskab, udviklingssamarbejde og internationalt samarbejde bør gøre det muligt at modtage disse midler.
Fælles erklæring fra Europa-Parlamentet, Rådet og Kommissionen om behandlingen af renteomkostninger og tilbagebetalinger vedrørende NGEU i FFR for 2021-2027

(2020/C 444 I/04)

De tre institutioner er enige om, at udgifter til dækning af finansieringsomkostningerne ved Next Generation EU skal sigte mod ikke at reducere EU-programmer og -fonde.

De tre institutioner er enige om, at behandlingen af renteomkostninger og tilbagebetalinger vedrørende NGEU i FFR for 2021-2027, der i øjeblikket forventes at beløbe sig til 12,9 mia. EUR for de syv år, ikke berører den måde, hvorpå dette spørgsmål vil blive behandlet i fremtidige FFR'er fra 2028 og frem.

De tre institutioner er enige om at arbejde hen imod at indføre tilstrækkelige nye egne indtægter med henblik på at dække et beløb svarende til de forventede udgifter til tilbagebetalinger og renteomkostninger.
Mobilitetspakke I om vejtransport — Erklæring fra Kommissionen

(2020/C 252/01)

Kommissionen tager Rådets og Europa-Parlamentets vedtagelse den 15. juli (1) af den sociale søjle og markedssøjlen i mobilitetspakke til efterretning.

De sociale forbedringer i dette forslag er betydelige. Kommissionen beklager imidlertid, at aftalen mellem Rådet og Europa-Parlamentet indeholder elementer, der ikke er i overensstemmelse med ambitionerne i den europæiske grønne pagt og Det Europæiske Råds godkendelse af målet om at opnå et klimaneutralt EU senest i 2050. Det drejer sig om kravet om at returnere køretøjet til etableringsmedlemsstaten hver ottende uge og de begrænsninger, der pålægges kombineret transport. Disse foranstaltninger indgik ikke i Kommissionens forslag, der blev vedtaget den 31. maj 2017, og har ikke været genstand for en konsekvensanalyse. Forpligtelsen til at returnere lastvognen vil medføre ineffektivitet i transportsystemet, en stigning i unødvendige emissioner og unødvendig forurening og trafikbelastning, mens restriktionerne med hensyn til kombineret transport vil gøre det mere vanskeligt for denne at bidrage til den multimodale godstransport.

Kommissionen vil nu nøje vurdere disse to aspekters indvirkningen på klimaet, miljøet og det indre marked. Kommissionen vil gøre dette i lyset af den grønne pagt og foranstaltningerne til dekarbonisering af transport og beskyttelse af miljøet. Samtidig vil den sikre et velfungerende indre marked.

Efter at have foretaget en konsekvensanalyse vil Kommissionen om nødvendigt udøve sin ret til at fremsætte et målrettet lovgivningsforslag, inden de to bestemmelser træder i kraft.

(1) Europa-Parlamentets og Rådets forordning (EU) 2020/1054 af 15. juli 2020 om ændring af forordning (EF) nr. 561/2006 for så vidt angår mindstekravene for maksimal daglig og ugentlig køretid, minimumspauser samt daglig og ugentlig hviletid og forordning (EU) nr. 165/2014 for så vidt angår lokalisering ved hjælp af takografer (EUT L 249 af 31.7.2020, s. 1.).

Europa-Parlamentets og Rådets forordning (EU) 2020/1055 af 15. juli 2020 om ændring af forordning (EF) nr. 1071/2009, (EF) nr. 1072/2009 og (EU) nr. 1024/2012 med henblik på at tilpasse dem til udviklingen i vejtransportsektoren, (EUT L 249 af 31.7.2020, s. 17.).

Europa-Parlamentets og Rådets direktiv (EU) 2020/1057 af 15. juli 2020 om fastsættelse af særlige regler med hensyn til direktiv 96/71/EF og direktiv 2014/67/EU om udstationering af førere i vejtransportsektoren og om ændring af direktiv 2006/22/EF for så vidt angår håndhævelseskravene og forordning (EU) nr. 1024/2012 (EUT L 249 af 31.7.2020, s. 49.).
Erklæring fra Kommissionen, som ledsager Kommissionens gennemførelsesforordning om indsamling og udveksling af brugerstatistik og -feedback vedrørende de tjenester, der leveres via den fælles digitale portal i overensstemmelse med Europa-Parlamentets og Rådets forordning (EU) 2018/1724

(2020/C 250/05)

Kommissionen agter sammen med medlemsstaterne og inden for rammerne af portalkoordineringsgruppen at undersøge muligheden for og efterspørgslen efter en fælles tjeneste på EU-plan, som forvaltes af Kommissionen, eller en anden løsning, der kan lette indsamling og indberetning af statistikker vedrørende websider, der indgår i portalen, og som hører under de kommunale myndigheders ansvar.
Kommissionens erklæring vedrørende Europa-Parlamentets og Rådets forordning (EU) 2020/560 om ændring af forordning (EU) nr. 508/2014 og (EU) nr. 1379/2013 for så vidt angår specifikke foranstaltninger til afbødning af virkningerne af covid-19-udbruddet i fiskeri- og akvakultursektoren

(2020/C 138 I/01)

Kommissionen glæder sig over, at Europa-Parlamentet og Rådet hurtigt har vedtaget forslaget om at ændre Den Europæiske Hav- og Fiskerifond for at afbøde virkningerne af covid-19-udbruddet og hjælpe EU's fiskere og akvakulturproducenter.

Kommissionen ønsker at understrege, at fiskerikontrol og indsamling af videnskabelige data er af stor betydning for en bæredygtig forvaltning af fiskebestandene på grundlag af den bedste tilgængelige videnskabelige rådgivning og en pålidelig håndhævelse. Færre finansielle ressourcer hertil bør ikke føre til en forringelse af disse væsentlige elementer i den fælles fiskeripolitik.

Kommissionen ønsker at fremhæve, at dens forslag samt ændringsforslagene hertil vedrører den særlige krisesituation forårsaget af covid-19-udbruddet og det ekstraordinære og umiddelbare behov for støtte til håndtering af konsekvenserne af dette udbrud. Forslagene foregriber ikke den fremtidige forordning om Den Europæiske Hav- og Fiskerifond.
II (Meddelelser)

FÆLLES ERKLÆRINGER

EUROPA-PARLAMENTET

RÅDET

EUROPA-KOMMISSIONEN

Erklæringer om Europa-Parlamentets og Rådets afgørelse (EU) 2021/2316 af 22. december 2021 om et europæisk ungdomsår (2022) (*1)

(2021/C 523/01)

Fælles erklæring fra Europa-Parlamentet og Rådet

Europa-Parlamentet og Rådet er enige om, at driftsbudgettet til gennemførelse af det europæiske år for unge (2022) skal være på mindst 8 mio. EUR. Af dette beløb vil 3 mio. EUR komme fra det årlige budget for 2022 for Det Europæiske Solidaritetskorps, og 5 mio. EUR vil komme fra det årlige budget for 2022 for Erasmus+-programmet.

Desuden er medlovgiverne fast besluttet på, at det europæiske år skal efterlade en varig arv efter 2022. Uden at det berører budgetmyndighedens beføjelser og i overensstemmelse med artikel 314 i TEUF, bør eventuel yderligere finansiering efter 2022 findes inden for den flerårige finansielle ramme 2021-2027.

Erklæring fra Kommissionen

Kommissionen noterer sig medlovgivernes aftale om et driftsbudget på mindst 8 mio. EUR til gennemførelse af Det Europæiske Ungdomsår (2022), uden at dette berører muligheden for supplerende bidrag fra andre relevante EU-programmer og -instrumenter ud over dette beløb på 8 mio. EUR.

Endvidere vil Kommissionen foretage en kortlægning i løbet af ungdomsåret og regelmæssigt ajourføre den med en beskrivelse af de mulige og faktiske bidrag fra EU-programmer og -instrumenter til gennemførelse af det europæiske ungdomsår og med rapportering om aktiviteterne. Fremskridtene med anvendelsen af bidrag fra EU-programmer vil regelmæssigt blive fremlagt for Europa-Parlamentet og Rådet. Disse bidrag bør betragtes som supplerende og liggende ud over driftsbudgettet på mindst 8 mio. EUR.
Erklæring fra Europa-Parlamentet om Rådets afgørelse 2010/427/EU og strategisk koordinering

(2021/C 226 I/02)

Europa-Parlamentet konstaterer, at henvisningerne til instrumenterne for Unionens optræden udadtil i artikel 9 i Rådets afgørelse 2010/427/EU er forældede, og mener derfor, at denne artikel af hensyn til den juridiske klarhed bør ajourføres i overensstemmelse med proceduren i artikel 27, stk. 3, i traktaten om Den Europæiske Union for at tage hensyn til de EU-instrumenter for bistand til tredjelande, der finder anvendelse i den periode, som FFR’en for 2021-2027 dækker, nemlig instrumentet for naboskab, udviklingssamarbejde og internationalt samarbejde – Et globalt Europa, instrumentet for førtiltrædelsesbistand, det europæiske instrument for internationalt samarbejde om sikkerhed på det nukleare område og afgørelsen om associeringen af oversøiske lande og territorier, herunder Grønland.

Europa-Parlamentet opfordrer Kommissionen og Tjenesten for EU’s Optræden Udadtil (EU-Udenrigstjenesten) til at oprette en strategisk koordinationsstruktur bestående af alle relevante tjenestegrene i Kommissionen og EU-Udenrigstjenesten for at sikre sammenhæng, synergi, gennemsigtighed og ansvarlighed i overensstemmelse med artikel 5 i forordning (EU) 2021/947 om oprettelse af instrumentet for naboskab, udviklingssamarbejde og internationalt samarbejde – et globalt Europa.
Erklæring fra Europa-Kommissionen om en geopolitisk dialog med Europa-Parlamentet om instrumentet for naboskab, udviklingssamarbejde og internationalt samarbejde – et globalt Europa

(2021/C 226 I/04)

Europa-Kommissionen forpligter sig under hensyntagen til Europa-Parlamentets politiske kontrolfunktioner, jf. artikel 14 i Traktaten om Den Europæiske Union, til at føre en geopolitisk dialog på højt plan mellem de to institutioner om gennemførelsen af Europa-Parlamentets og Rådets forordning (EU) 2021/947 om oprettelse af instrumentet for naboskab, udviklingssamarbejde og internationalt samarbejde (NDICI) – et globalt Europa. Denne dialog skal muliggøre udvekslinger med Europa-Parlamentet, hvis holdninger til gennemførelsen af NDICI vil blive taget fuldt ud i betragtning.

Den geopolitiske dialog vil omfatte drøftelser om de generelle retningslinjer for gennemførelsen af NDICI, herunder om programmeringen forud for vedtagelsen af programmeringsdokumenter, og om specifikke emner såsom brugen af stødpuden til nye udfordringer og prioriteter eller brugen af løftestangseffekter, som kan føre til ændringer i tildelingen af midler, der er øremærket til migration, eller til suspension af bistand til et partnerland, hvis dette konsekvent tilsidesætter principperne om demokrati, retsstatsprincippet, god regeringsførelse, respekten for menneskerettighederne og de grundlæggende frihedsrettigheder.

Den geopolitiske dialog vil blive struktureret som følger:

i) En dialog på højt plan mellem den højtstående repræsentant/næstformanden og de kommissærer, der er ansvarlige for internationale partnerskaber og naboskabspolitik og udvidelse, og Europa-Parlamentet.

ii) En permanent dialog på højt embedsmandsplan med AFET- og DEVE-arbejdsgrupperne med henblik på at sikre en hensigtsmæssig forberedelse og opfølgning på dialogen på højt embedsmandsplan.

Dialogen på højt embedsmandsplan vil finde sted mindst to gange om året. Et af møderne kan falde sammen med Kommissionens forelæggelse af det årlige budgetudkast.
Erklæring fra Europa-Kommissionen vedrørende betragtning 50 og 51 og artikel 8, stk. 10

(2021/C 226 I/05)

Regionale migrationsstøtteprogrammer vil støtte omfattende, afbalancerede og skræddersyede partnerskaber med relevante oprindelseslande eller transit- og værtslande efter en fleksibel ansporende tilgang og understøttet af koordineringsmekanismen under instrumentet for naboskab, udviklingssamarbejde og internationalt samarbejde – et globalt Europa. De vil blive suppleret af tiltag under landeprogrammerne, hvor det er relevant.

For at sikre, at disse midler så effektivt og virkningsfuldt som muligt anvendes i overensstemmelse med Unionens og partnerlandenes politiske prioriteter, vil Europa-Kommissionen aktivt gennemføre disse prioriteter ved hjælp af alle relevante EU-instrumenter og deltage i koordinationen med medlemsstaterne på en synkroniseret og effektiv måde. Den vil sikre, at Europa-Parlamentet og Rådet holdes nøje og regelmæssigt underrettet, således at der kan udveksles synspunkter.
Erklæring fra Kommissionen

(2021/C 222 I/01)

Kommissionen anerkender, at det er vigtigt med et fælles kapacitetsopbygnings- og uddannelsesprogram vedrørende eksporttilladelser og håndhævelse for at kunne sikre et effektivt eksportkontrolsystem i EU. Kommissionen undersøger i samråd med Koordinationsgruppen for Produkter med Dobbelt Anvendelse det eventuelle personalemæssige og økonomiske ressourcebehov som følge af et sådant program med henblik på at afdække forskellige valgmuligheder med hensyn til udformningen, betingelserne og iværksættelsen af et kapacitetsopbygnings- og uddannelsesprogram.
Erklæring fra Europa-Kommissionen om de specifikke bevillinger til erhvervsekspertisecentrenes platform

(2021/C 201 I/01)

Uden at det berører lovgivningsmyndighedens og budgetmyndighedens beføjelser, forpligter Kommissionen sig til at afsætte et vejledende beløb på 400 mio. EUR i løbende priser til støtte for erhvervsekspertisecentrenes platforme i løbet af hele programmets løbetid, forudsat at midtvejsevalueringen af programmet bekræfter en positiv vurdering af tiltagets resultater.
Europa-Parlamentets og Rådets fælles erklæring om finansiering af indsatsområdet EU's værdier i 2021

(2021/C 168 I/01)

Med forbehold af budgetmyndighedens beføjelser er medlovgiverne enige om, at indsatsområdet EU's værdier i programmet for borgere, ligestilling, rettigheder og værdier bør tildeles betydelige midler fra den 1. januar 2021.

Medlovgiverne opfordrer Kommissionen til at træffe passende foranstaltninger for at opfylde dette mål, navnlig for at vurdere anvendelsen af fleksibilitetsinstrumenter inden for de retlige rammer for det årlige EU-budget for 2021 i overensstemmelse med de kriterier for aktivering, der er fastsat i FFR-forordningen.
Erklæring fra Kommissionen vedrørende Europa-Parlamentets og Rådets forordning (EU) 2021/691 om Den Europæiske Fond for Tilpasning til Globaliseringen for Afskedigede Arbejdstagere (EGF) og ophævelse af forordning (EU) nr. 1309/2013

(2021/C 161 I/01)

I den interinstitutionelle aftale mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning samt om nye egne indtægter, herunder en køreplan for indførelse af nye egne indtægter, kræves det i punkt 30-33, at Kommissionen stiller et integreret og interoperabelt informations- og overvågningssystem til rådighed, herunder et enkelt dataminings- og risikoevalueringsværktøj for at få adgang til og analysere de nødvendige data med henblik på medlemsstaternes generelle anvendelse. Desuden blev de tre institutioner enige om at samarbejde loyalt i løbet af lovgivningsproceduren vedrørende de relevante basisretsakter for at sikre opfølgningen af Det Europæiske Råds konklusioner fra juli 2020 vedrørende dette element.

Efter Kommissionens opfattelse er den aftale, som medlovgiverne er nået til enighed om i henhold til artikel 23, stk. 2, om obligatorisk anvendelse af et enkelt datamineringsværktøj og indsamling og analyse af data om de reelle ejere af modtagere af finansiering, ikke tilstrækkelig til at styrke beskyttelsen af Unionens budget og NextGenerationEU mod svig og uregelmæssigheder og til at sikre effektiv kontrol med interessekonflikter, uregelmæssigheder, spørgsmål om dobbeltfinansiering og kriminelt misbrug af midlerne. Den tilgang, som medlovgiverne er nået til enighed om i forordningen om Den Europæiske Fond for Tilpasning til Globaliseringen for Afskedigede Arbejdstagere, afspejler derfor ikke på passende vis den ønskede ambition og ånd i den interinstitutionelle aftale.